በአንፃራዊነት ካለው “ምቾት” አኳያ “ሸራተን” ተብሎ የሚጠራው ይህ ብሎክ፤ አልፎ አልፎ ምርመራቸውን ጨርሰዋል የሚባሉ እስረኞች ወደ ቂሊንጦ ከመውረዳቸው በፊት ቆይታ ያደርጉበታል። ከፖለቲካ ጋር ምንም ዓይነት ንክኪ በሌላቸው ወንጀሎች የተጠረጠሩ እስረኞችም ይቆዩበታል። በ“ሸራተን” ውስጥ እስረኞች ውሃም ሆነ ምግብ ከቤተሰብ ያገኛሉ። የቤተሰብ ጠያቂና የህግ አማካሪም ይጎበኛቸዋል። እንደ ትራስ፣ የሌሊት ልብስ፣ ሶፍት፣ ማህረም፣ ሳሙና፣ … ያሉ የ“ቅንጦት” ዕቃዎች “ሸራተን” ውስጥ ተፈለገው አይጠፉም። የ“ሸራተን” እስረኞች የጨለማ ክፍል – ሳይቤሪያ እስረኞች ጋር ፈፅሞ እንዲተያዩ አይፈቀድላቸውም። ለዚህም ነው የጨለማ ክፍል – ሳይቤሪያ እስረኞች በ24 ሰዓት ውስጥ አንድ ጊዜ የሌሊቱ አጋማሽ ላይ ለሽንት እንዲወጡ የሚደረገው። በአንፃሩ የ“ሸራተን” እስረኞች በቀን ሁለት ጊዜ ለሽንት እንዲወጡ የሚደረግ ሲሆን፤ ከዚህ በተጨማሪም የቤተሰብ መጠየቂያ (መጎብኛ) ፍቃድ አላቸው።
